Á vefsíðunni Túristi.is birtist viðtal við Kristbjörgu Eddu Jóhannsdóttur hótelstjóra Hótel Sigló . Segir hún þar vera mjög sátt við ganginn í ár og er bjartsýn fyrir það næsta . Túristi lagði fyrir hana nokkrar spurningar um hótelreksturinn . Þið eruð eitt fárra íslenskra hótela með fullt hús hjá Tripadvisor . Hversu miklu máli sú einkunn ? Hún er mjög mikilvæg fyrir okkur enda er þetta það sem að flestir erlendir ferðamenn skoða þegar þeir eru að meta hvar skuli gista á leið sinni um landið . Við erum líka mjög stolt af því að vera með hæsta skor íslenskra hótela á Booking.com og Googlemaps á sama tíma . Að einhverju leiti eru þetta ólíkir markhópar sem nota þessar síður og þetta sýnir að við erum að ná að uppfylla þarfir breiðs hóps . Tripadvisor er í raun bókunarsíða eins og Booking og Hotels.com og þær taka allar þóknun fyrir hverja pöntun . Er hlutfall bókana í gegnum svona síður hátt hjá ykkur ? Það eru í kringum 15 til 20 prósent pantana sem kemur í gengum þessar síður og mér finnst það vera heldur að minnka . Fólk er að átta sig á því að það er oft betra að nýta sér pakkatilboð á vegum hótelsins sjálfs . Þar er þá búið að bæta við einhverju viðbótar virði inn í pakkann , til dæmis kvöldverði , aðgangi að Sigló golfvellinum , skíðasvæðinu í Skarðsdal eða gönguskíðanámskeiði . Eins getum við boðið betri kjör fyrir stóra og litla hópa ef bókað er beint . Bandaríkjamenn eru langfjölmennastir í hópi ferðamanna hér á landi en það eru túristar frá stóru Evrópulöndunum sem fara víðast um landið . Endurspeglast það í gestakomum til ykkar ? Fjöldi Evrópumanna stendur í stað en hingað koma fleiri Bandaríkjamenn og Asíubúar . Herbergjanýtingin hefur aftur á móti hækkað og megin skýringin á því er sú að íslenskum gestum er stöðugt að fjölga . Í sumar var flogið beint frá Hollandi til Akureyrar . Fundið þið fyrir þeirri nýjung ? Já , það var að skila sér mjög vel til okkar og kærkomin viðbót . Hver eru næstu skref Hótel Sigló ? Það er auðvitað fyrst og fremst að viðhalda þeim miklu gæðum sem við erum með og reyna að gera enn betur . Áður kom fólk til okkar til þess að gista á glæsilegu hóteli en nú kemur það ekki síður til þess að njóta veitinganna sem í boði eru . Það er mikill metnaður hjá veitingafólkinu okkar og fleiri faglærðir í bæði eldhúsi og í þjónustu . Við höfum einnig verið að þróa matseðlana , bæði á hótelinu og Hannes Boy undanfarið ár . Viðtökurnar við því hafa verið mjög jákvæðar . Jafnframt er fjölbreytileiki í veisluþjónustunni en Sigló Hótel er með nokkra sali sem nýtast fyrir hin ýmsu tilefni , t.d. ráðstefnur , brúðkaup , tónleika og veislur .